Document ID: /roh_data/filtered/fineweb-2-filterrobots_roh.jsonl.gz/53213

Ad ina radunanza extraordinaria da la societad Movimento han els decis da cumprar en il center da la vischnanca da Samedan las localitads dad ina anteriura drogaria. Là prevesa la societad da realisar ina tessaria cun butia, dasperas in pitschen café. Cun la realisaziun da questa purschida prevesa la societad oravant tut da promover il contact tranter persunas cun in impediment corporal u spiertal e la societad. Tenor infurmaziuns da la presidenta da la societad Movimento, Prisca Anand, saja la finanziaziun segirada. Els prevesan dad avrir las portas la fin da l'onn 2022.
La societad Movimento porscha a persunas cun in impediment corporal u spiertal en chasas d’abitar assistidas a Samedan, Poschiavo, Müstair e Scuol in dachasa cun differentas purschidas d’assistenza.